આર્ય સંસ્કૃતિમાં ગણપતિ આદ્યદેવ તરીકે સ્થાન પામ્યા છે. મહેશ્વર ભગવાન શંકર એમના પિતા અને અન્નપૂર્ણા જગદંબા પાર્વતીજી એમનાં માતા છે. દેવોના સેનાની સ્કંદ કાર્તિકેય એમના ભાઇ છે. તેઓ રિદ્ધિ સિદ્ધિના સ્વામી અને લક્ષ લાભના પિતા છે. આ અનંત મહિમાશાળી દેવની પૂજા પ્રત્યેક કાર્યમાં થાય છે. અને વિધ્નહર વિનાયક સર્વ વિધ્નો હરી આરાધકની મનોકામના પૂર્ણ કરે છે. સિદ્ધિ વિનાયક ગણપતિજી સર્વત્ર વિજય અપાવે છે અને સર્વ મનોરથો પૂરે છે. ત્રિપુરાસુરના વધ પૂર્વે ભગવાન શંકરે, વૃત્રાસુરનો નાશ કરવા ઇન્દ્રે નળને શોધતા દમયંતીએ, સીતાની શોધ પૂર્વે રામચંદ્રજીએ, ગંગાવતરણ વખતે ભગીરથે, રુકમિણીહરણ પૂર્વે ભગવાન કૃષ્ણે અને પોતાના કોઢ દૂર કરવા કૃષ્ણ પુત્ર સામ્બે ગણપતિનું પૂજન કર્યું હતું. અને સૌએ પોતાની મનોકામના પરિપૂર્ણ કરી હતી.